पाएं अपने शहर की ताज़ा ख़बरें और फ्री ई-पेपरडाउनलोड करें
शरीर को बाहर से शक्ति मिलने के कुछ तयशुदा केन्द्र होते हैं। ये खान-पान, रहन-सहन और मेल-जोल के दायरे में आते हैं। बाहर की शक्ति भी आवश्यक है, लेकिन यह अर्धसत्य है। शक्ति के केन्द्रों का एक छोटा संसार हमारे भीतर भी बसा है। इन्हें पहचानना एक निजी मामला है। योग विज्ञान की दृष्टि में इन्हें आकाशीय शक्ति का क्षेत्र कहा गया है। यहां ईश्वर सर्वाधिक शक्तिशाली रूप में रहता है।
जब हम भीतर के इन केन्द्रों पर टिकते हैं, तो बाहर जीवन शव की तरह हो जाता है, अहंकाररहित, अशांतिरहित। हर जिम्मेदारी को निभाने में सक्रिय व सक्षम, परंतु परेशानी से दूर। इसे मृतवत स्थिति भी कहा गया है। इसी स्थिति को अपने प्रिय शिष्य अजरुन को समझाते हुए श्रीकृष्ण गीता में कहते हैं कि जब सारा संसार सोता है तो योगी जागता है और जब सारा संसार जागता है तो योगी सोता है यानी इन सांसारिक प्रपंचों से अलिप्त रहता है। आप मरे नहीं हैं, मरे जैसे हैं। अप्रभावित हैं दूसरों से, संचालित हैं स्वयं से।
हमारा अस्तित्व हमारा है, इसमें दूसरों की धक्का-मुक्की शामिल नहीं है। हमारी गति अपनी है, इसे दूसरों के झोंके प्रभावित नहीं कर सकते। हमारी निजी सत्ता इतनी प्रकाशमान होगी कि बाहर की जीने की राह में कभी अंधकार नहीं आएगा। इन भीतरी केन्द्रों पर ध्यान का, एकाग्रता का छोटा-सा दीपक जलाएं और सारे जगत को जगमगाता देखें। बाहर के शक्ति केन्द्रों पर अधिक टिक जाने को भटकाव और भीतर के केन्द्रों पर रुकने को सुलझाव कहेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn